ગુલાબ (શતપત્રી, ગુલાબ) વિશ્વમાં સર્વને પરિચિત એવું સુગંધી પુષ્‍પ છે. ગુલાબની ૧૫૦ થી વધુ જાતો થાય છે અને ગુલાબી, લાલ, પીળા, ધોળા એવા અનેક જાતના રંગના થાય છે. તેનાં છોડ ૫ થી ૧૦ ફુટ ઊંચા, કાટાવાળા, ડાળીવાળા થાય છે. તેના પાન ૨ થી ૬ ઈંચ લાંબા, અણીદાર અને કિનારે કાંગરીવાળા થાય છે. ફૂલોમાંથી ઔષધિ, અત્તર, પરફ્યુમ અને અર્ક બનાવાય છે. છોડ ઉપર ૩ ઈંચ વ્યાસના ગોળ અને ભૂરાં રંગના ફળ આવે છે. પૂજા તથા સુશોભન માટે ગુલાબનાં પુષ્‍પો ખાસ વપરાય છે. એ જ રીતે શુભેચ્છાના પ્રતીકરૂપે, સ્વાગત કરવામાં, તેમજ મૃત વ્યક્તિની કબર ઉપર પણ તેનાં ફૂલ ખાસ ચડાવાય છે. પ્રેમીઓ પ્રેમની અભિવ્યક્તિ આ ફૂલોથી કરે છે. સર્વ પુષ્‍પોમાં ‘ગુલાબ‘ ફૂલોનો રાજા કહી શકાય.